CPW ยัน “โควิด-19” ไม่กระทบธุรกิจ เหตุดีมานด์สูงช่วง Work From Home
CPW ยัน "โควิด-19" ไม่กระทบธุรกิจ เหตุดีมานด์สูงช่วง Work From Home
13 ม.ค. 2564

นายปรเมศร์ เหรียญเจริญสุข ประธานเจ้าหน้าที่บริหาร บริษัท คอปเปอร์ ไวร์ด จำกัด (มหาชน) หรือ CPW เปิดเผยว่า สถานการณ์โควิด-19 ที่กลับมาระบาดรอบใหม่ในประเทศนั้น ไม่กระทบต่อธุรกิจ เนื่องจากบริษัทมีแผนเตรียมรับมือกับสถานการณ์อย่างเข้มงวด ตามมาตรการป้องกันขั้นสูงสุด เพื่อให้พนักงาน ตลอดจนลูกค้ามั่นใจในการเข้ามาใช้บริการ
ขณะที่ภาพรวมสินค้ามีความต้องการเข้ามาอย่างคึกคัก เนื่องจากกลุ่มลูกค้าต้องการนำเทคโนโลยีเข้ามาช่วยเพิ่มความสะดวกสบายในช่วง Work From Home รวมไปถึงกลุ่มนักศึกษา และคนวัยทำงาน มีความต้องการสินค้าเพื่อใช้สำหรับการเรียน และการทำงานมากขึ้น โดยสินค้าไฮไลท์ยังคงเป็น iPhone iPad และ Mac โดยเฉพาะ iPhone 12 ที่ยังคงความร้อนแรง มีลูกค้าให้ความสนใจจองสินค้าเข้ามาเป็นจำนวนมาก สะท้อนความต้องการด้านเทคโนโลยีในยุค 5G สนับสนุนธุรกิจยังแข็งแกร่งในปี 2564
อย่างไรก็ดีจากสถานการณ์ดังกล่าว ส่งผลกระทบต่อสาขาของบริษัทที่อยู่ในพื้นที่เสี่ยงสูงทำให้ต้องปิดสาขาเป็นการชั่วคราวตามมาตรการล็อกดาวน์จังหวัด ซึ่งปัจจุบันมีเพียง 1 สาขา ที่จังหวัดสมุทรสาคร ขณะที่สาขาในจังหวัดอื่น ๆ ยังคงเปิดให้บริการตามปกติ